text: қылтанқұйрық - астық тұқымдасының қылтанқұйрық туысына жататын бір жылдық шөптесін өсімдік. биіктігі 9-25 см. сабағы жылтыр әрі тегіс. төменгі жапырақтарының қынабы кедір-бұдырлы, жоғары тегіс. тілшесінің ұзындығы 0,5 мм, кішкентай болғандықтан байқалмай да қалады. жапырақтары жалпақ, түсі жасыл, екі жағын да түк басқан, жиегі тегіс емес. масағы тік немесе аздап иілген, ұзындығы 5-10 (16) см, цилиндр тәрізді. масақшасы 1-2 гүлді. мамыр-шілде айларында гүлдейді. қазақстанның оңтүстігіндегі қаратау жотасында, қызылқұм құмды алқабында, іле алатауында, шу-іле тауларында, батыс тянь-шаньда өседі. өсетін орны тау етегіндегі тастақты жерлер, тау өзендерінің құрғақ жағалауы, жусан өскен шөлдала.